32003R2238
L 333/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2238/2003 НА СЪВЕТА
от 15 декември 2003 година
относно защита срещу последиците от прилагането на Антидъмпинговия закон на Съединените щати от 1916 г. и действията, основаващи се на него или произтичащи от него
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него,
като взе предвид предложението от Комисията,
като има предвид, че:
(1)
Целите на Общността включват допринасяне за хармоничното развитие на световната търговия и за постепенното премахване на ограниченията в международната търговия.
(2)
В Съединените американски щати („САЩ“) Антидъмпинговият закон от 1916 г. (1) предвижда гражданско и криминално съдебно преследване и наказания срещу дъмпинга на всякакви артикули, когато е извършен с намерение да се разруши или навреди на отрасъл в САЩ или да се предотврати създаването на отрасъл в САЩ, или да се ограничи или монополизира някаква част от търговията с такива артикули в САЩ.
(3)
На 26 септември 2000 г. Органът за уреждане на спорове на Световната търговска организация (СТО), като прие доклада на Апелативния орган (2) и доклада на панела (3), подкрепен от доклада на Апелативния орган, намери Антидъмпинговия закон от 1916 г. за несъвместим със задълженията на САЩ по споразуменията на СТО, по-специално по отношение на предоставянето на средства за правна защита срещу дъмпинг, като налагането на възстановяване на щети в троен размер, глоби и затвор, никое от които не е разрешено от Общото споразумение за митата и търговията 1994 г. („ГАТТ 1994 г.“) или от Споразумението за прилагане на член VI от Общото споразумение за мита и търговия 1994 г. („антидъмпингово споразумение“).
(4)
САЩ не спазиха препоръките и решенията на панела и на Апелативния орган в рамките на срока до 20 декември 2001 г. В резултат на това Общността поиска разрешение да преустанови прилагането спрямо САЩ на задълженията си по ГАТТ 1994 г. и Антидъмпинговото споразумение.
(5)
През февруари 2002 г. Общността се съгласи да преустанови арбитражното разглеждане на искането ѝ при изричното разбиране, че предстоеше Конгресът на САЩ да разгледа законопроект за отмяна на Антидъмпинговия закон от 1916 г. и да прекрати текущите дела в съдилищата на САЩ.
(6)
Антидъмпинговия закон от 1916 г. все още предстои да бъде отменен и заведените съгласно този закон искове предстои да бъдат разглеждани в съдилищата на САЩ срещу лица под юрисдикцията на държавите-членки.
(7)
Тези съдебни процедури предизвикват значителни съдебни разходи и могат накрая да доведат до съдебно решение за възстановяването на щети в троен размер.
(8)
Запазването и прилагането си Антидъмпинговият закон от 1916 г. възпрепятства постигането на гореспоменатите цели, засяга установения законов ред и има отрицателен ефект по отношение на интересите на Общността, както и спрямо интересите на физическите и юридическите лица, упражняващи права съгласно Договора.
(9)
При тези извънредни обстоятелства е необходимо да се предприемат действия на общностно равнище, за да се защитят интересите на физическите и на юридическите лица под юрисдикцията на държавите членки, по-конкретно чрез премахване, неутрализиране, блокиране и противодействие по други начини на последиците от Антидъмпинговия закон от 1916 г.,
ПРИЕ НАСТОЯЩИЯ РЕГЛАМЕНТ:
Член 1
Никакви решения съдебни и административни органи, намиращи се в Съединените американски щати, прилагащи пряко или косвено Антидъмпинговия закон от 1916 г. или действия, основаващи се на него или произтичащи от него, не се признават или изпълняват по какъвто и да било начин.
Член 2
1. Всяко лице, посочено в член 3, има правото на обезщетение за разходи, разноски, вреди и дребни разходи, направени от него или нея в резултат от прилагането на Антидъмпинговия закон от 1916 г. или от действия, основаващи се на него или произтичащи от него.
2. Обезщетението може да бъде получено веднага след като е започнало действие въз основа на Антидъмпинговия закон от 1916 г.
3. Обезщетението може да бъде получено от физическото или юридическото лице или от всеки друг субект, който е завел иск, основаващ се на Антидъмпинговия закон от 1916 г. или от всяко лице или субект, свързан с това лице или субект. Лицата или субектите се считат за свързани, ако:
а)
те са служители или директори на стопанската дейност едно на друго;
б)
те са законно признати за съдружници в стопанската дейност;
в)
един от тях контролира пряко или косвено другия;
г)
и двамата са пряко или косвено контролирани от трето лице.
4. Без да се засягат другите налични средства в съответствие с действащото законодателство, обезщетението може да приеме формата на конфискация и продажба на активи, държани от ответника, включително акции, в юридическо лице, което е регистрирано в Общността.
Член 3
Лицата, посочени в член 2, параграф 1, са:
а)
всяко физическо лице, с местожителство в Общността;
б)
всяко юридическо лице, регистрирано в Общността;
в)
всяко физическо или юридическо лице, посочено в член 1, параграф 2 от Регламент (ЕИО) № 4055/86 (4);
г)
всяко друго физическо лице, действащо с професионално качество в Общността, включително в териториалните води и въздушното пространство и във всеки въздухоплавателен съд или плавателен съд под юрисдикцията или контрола на държава-членка.
За целите на буква а) „с местожителство в Общността“ означава законно установено в Общността за период от поне шест месеца в рамките на 12-месечния период непосредствено преди датата, на която, съгласно настоящия регламент, възниква задължение или се упражнява право.
Член 4
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 декември 2003 година.